LLEI DE LA SEGONA OPORTUNITAT - Tortajada Advocats / Abogados Sabadell | Bufete de abogados especializados en derecho civil, mercantil, tributario, bancario, de familia, penal, indemnizaciones. Visitens en Sabadell, Barcelona, Santa Perpétua o Castellar del Vallès\nNuestros abogados especializados le amplían información en: LLEI DE LA SEGONA OPORTUNITAT\nQue el total dels deutes no superin els 5.000.000 euros.\nQuedaré lliure de deutes?\nDesprés de tot el procés, el jutge declararà extingides els deutes, amb excepció de les de dret públic (Hisenda i Seguretat Social) i els costos del procés per aconseguir la declaració d’extinció dels deutes.\nLa resta de deutes quedessin extingides, o de forma directa, o després del transcurs del pas de 5 anys.\nEn matèria dels creditors públics està en debat, si parteix dels seus deutes també es poden perdonar, però aquesta qüestió no la coneixerem fins que els tribunals no es pronunciïn de forma generalitzada.\nQuè haig de fer per acollir-me a la llei de la segona oportunitat?\nLa tramitació per aconseguir el perdó dels deutes passa per tres fases:\nTramitació d’un Acord extrajudicial de Pagaments\nTramitació d’un Concurs de Creditors\nTramitació d’un procés anomenat: Exoneració de l’Insatisfet\n1ª Tramitació d’un Acord extrajudicial de Pagaments\nLa primera fase per aconseguir l’objectiu del perdó dels deutes és de caràcter no judicial.\nEs tracta d’un procés regulat que s’inicia amb la petició del deutor (a un Notari/Registro Mercantil/Cambra de comerç), perquè se li designi per part del Ministeri de Justícia un Mediador Concursal.\nDit Mediador és un professional especialitzat en aquesta matèria, el qual s’encarregarà de dirigir i tutelar una negociació amb tots els deutors, amb l’objecte de poder aconseguir un acord de reducció de deutes i ajornaments en el pagament.\nSi per mitjà de dita professional s’aconsegueix un acord, els deutes quedaran reduïdes a l’àmbit que s’hagués pactat i s’haurien de pagar en el temps fixat.\nSi no es pot aconseguir l’acord abans exposat serà necessari passar a la segona fase.\nEl temps de tramitació d’aquesta fase va de 2 a 3 mesos.\n2ª. Tramitació d’un Concurs de Creditors\nEl concurs de creditors és un procediment judicial per insolvència, que ve a consistir en una execució general o col·lectiva de crèdits en el qual el deutor o concursat se sotmet a un procés judicialitzat subjecte a una sèrie de principis perquè els creditors siguin tractats en igualtat de drets.\nPel que aquí ens interessa, el concurs de creditors consecutiu a l’Acord Extrajudicial de Pagaments serà en l’entorn en què el Jutge del Concurs decideixi, valorant totes les circumstàncies del cas, i segons l’informe elaborat per una administració concursal, vendrà tots els béns del deutor, envers el resultat d’això, abonar fins a on aconsegueixi als creditors.\nLa tramitació del concurs de creditors té una durada aproximada d’entre 6 mesos a un any, depenent de si el deutor té béns de la seva propietat o no, i el tipus de béns.\n3ª. Tramitació d’un procés anomenat: Exoneració de l’Insatisfet\nConclòs el concurs de creditors, s’inicia l’última fase, que es tramita davant el mateix jutge que ha tramitat el concurs, i en la qual es discuteix si el deutor té els requisits perquè es declari l’extinció dels seus deutes o no, i en el cas que la resposta sigui afirmativa, declarar si s’extingeix els seus deutes de forma definitiva o provisional pel període de 5 anys.\nEl temps aproximat d’aquesta última fase és d’uns 2 mesos.\n¿Quins requisits he de cumplir per beneficiar-me del mecanisme de segona oportunitat?\nEls requisits per poder obtenir el benefici d’exoneració del passiu insatisfet o la segona oportunitat consisteixen en tots aquells paràmetres que el Legislador ha considerat que atribueixen la condició de deutor de bona fe al concursat, es troben a l’apartat tercer de l’article 178bis de la Llei Concursal:\nQue el concurs no hagi estat declarat culpable. Pràcticament excepte casos d’ocultació de béns o engany en la informació facilitada pel deutor, el concurs no es declara culpable.\nQue el deutor no hagi estat ni condemnat en sentència ferma per delictes contra el patrimoni, contra l’ordre socioeconòmic, falsedat documental, contra la Hisenda Pública i la Seguretat Social o contra els drets dels treballadors en els 10 anys anteriors a la declaració de concurs. Si existís un procés penal pendent, el jutge del concurs haurà de suspendre la seva decisió respecte a l’exoneració del passiu fins que existeixi sentència penal ferma.\nQue el deutor, hagi celebrat o, almenys, intentat celebrar un acord extrajudicial de pagaments.\nQue hagi satisfet en la seva integritat els crèdits contra la massa, i els crèdits concursals privilegiats i, si no hagués intentat un acord extrajudicial de pagaments previ, almenys, el 25 per cent de l’import dels crèdits concursals ordinaris.\nQue, alternativament al nombre anterior:\nAccepti sotmetre’s al pla de pagaments.\nNo hagi incomplit les obligacions de col·laboració dins del concurs.\nNo hagi obtingut aquest benefici dins dels deu últims anys.\nNo hagi rebutjat dins dels quatre anys anteriors a la declaració de concurs una oferta d’ocupació adequada a la seva capacitat.\nTipus de perdó dels deuteas davant els quals ens podem trobar.\nExisteixen dos tipus de possibilitats:\nQue el jutge extingeixi els deutes i durant el període posterior de 5 anys, no imposi al deutor cap altre pago obligació.\nQue el jutge extingeixi els deutes, i durant el període posterior de 5 anys obligui al deutor a pagar als quals van ser creditors una part dels seus ingressos\nLa remissió de deutes o l’exoneració del passiu insatisfet serà provisional durant cinc anys, i definitiu passats aquests cinc anys. Significa això que durant cinc anys haig de seguir pagant? En absolut, simplement implica que podrà ser revocat en alguns supòsits, la majoria relacionats amb el frau.\nAquesta previsió està clarament establerta per exercir un control a posteriori i delegat als creditors de possibles abusos. D’aquesta manera, la mesura podrà ser revocada a instàncies d’un creditor quan el deutor:\nIncorregués en alguna de les circumstàncies que hagués impedit la concessió del benefici de l’exoneració del passiu insatisfet.\nSi escau, incomplís l’obligació de pagament dels deutes no exonerats conforme al que es disposa en el pla de pagaments.\nMillorés substancialment la situació econòmica del deutor de manera que pogués pagar tots els deutes pendents sense detriment de les seves obligacions d’aliments, o\nEs constatés l’existència d’ingressos, béns o drets ocultats.


Essaig.cat - Tota la informació d'Algaida, Pina i RandaResultats de la vaga 19 M a Algaida\nResultats de la vaga 19 M a Algaida\nPosted on 20 maig, 2015 by Es Saig\tLeave a comment\nAhir dimarts 19 de maig, hi havia convocada una vaga dels docents convocada per l’Assemblea de Docents, davant “la manca de voluntat negociadora per part de la Conselleria d’Educació, dels problemes generats als instituts per la imposició dels nous currículums i per les improvisades i antipedagògiques proves LOMCE a tercer de primària”.\nSegons dades facilitades per l’Assemblea a la seva web, la vaga va tenir un important seguiment. Així amb una mostra que agrupa el 44% de centres públics de les Illes Balears, el seguiment de la vaga ha estat d’un 50% per al total de les Illes i d’un 54% per a Mallorca.\nPel que fa al CEIP Pare Bartomeu Pou, el seguiment ha estat del 100 % dels docents (22 mestres) i han assistit a classe el 38 % dels alumnes. I pel que a l’IES Llucmajor, sempre segons les dades publicades per l’Assemblea, el seguiment ha estat del 63 % (35 de 56 docents) i han assistit el 20 % dels alumnes.\nEn el cas de l’escola, no ha vingut l’aplicadora externa perquè és secretària d’un altrecentre i estava de serveis mínims. Segons han remès des del Conselleria, les instruccions enviades per mail i sense signatura obliguen a passar les proves el proper divendres. Des de l’Assemblea de Docents dubten de la legalitat de la mesura.


Molt mala notícia: El Govern confirma el pitjor sobre el coronavirus\nEl Govern preveu el col·lapse de la sanitat catalana la pròxima setmana\nParal·lelament, Meritxell Budó ha anunciat que aquest cap de setmana s'espera una situació tensa i estressant\nper Redacció dijous, 19 de març 2020 - 13:25h | Actualitzat a 19/03/2020 13:54h\nEl Govern preveu un col·lapse del sistema sanitari català de cara a la pròxima setmana | ACN\nEl Govern de Torra preveu que el sistema sanitari català pateixi un col·lapse la pròxima setmana. No obstant això, tal com ha advertit la consellera de Presidència i portaveu de l'Executiu, Meritxell Budó, aquest cap de setmana Catalunya entrarà en una situació d'«estrès màxim». Budó ha assegurat que, per pal·liar aquesta problemàtica, el govern espanyol haurà de prendre «mesures dràstiques» que incloguin el confinament total de Catalunya.\nParal·lelament, la consellera també ha informat que ja s'estan derivant casos al sistema sanitari privat, i que el president del Govern, Quim Torra, està en contacte amb diversos directors d'hospitals.\nSánchez destina 210 milions d'euros a les comunitats autònomes\nEl ministre de Sanitat, Salvador Illa, ha anunciat que el govern transferirà un import de 210 milions d'euros a les comunitats autònomes perquè facin front a les despeses en la batalla contra el coronavirus.\nEls casos de coronavirus a Espanya s'han elevat aquest dijous, 19 de març, a 17.147 (3.431 més que el dimecres), la qual cosa suposa un increment del 25%, mentre que ja s'han produït 767 morts, entre elles tres persones menors de 65 anys (169 més que ahir), segons les últimes dades publicades pel ministeri de Sanitat a les 12 hores. Un total de 939 persones estan en UCI i 1.107 s'han curat. El 33% dels casos té més de 65 anys i el 18 per cent més de 75. El 32 per cent d'ells arriba a tenir una pneumònia greu, segons informacions preliminars.\nL'esbroncada de Paz Padilla a una empresa que no permet treballar des de casa\nMalaltia Govern Espanyol Govern Català


La clau perquè una app mòbil tingui èxit és decidir amb eficàcia com monetitzar-la | Tecnocampus\nLa clau perquè una app mòbil tingui èxit és decidir amb eficàcia com monetitzar-la\nUna quinzena de persones van assistir el passat dimecres 21 de juny a la sessió formativa sobre com impulsar un model de negoci mitjançant una aplicació mòbil, organitzada des del parc tecnològic i empresarial del TecnoCampus. La formació va anar a càrrec d’Albert Anta, de l’empresa Tseotsem, especialitzada en mentoria de start-ups.\nLes aplicacions mòbil com a eina de màrqueting, el futur de la tecnologia mòbil i les plataformes de desenvolupament d’apps mòbil són alguns dels temes que es van tractar al llarg de la sessió. “Els inversors no només es fixen en les idees, sinó que aposten per un equip i, sobretot, per un projecte”, va afirmar Anta. En aquest sentit, va remarcar que decidir amb eficàcia de quina manera es monetitzarà l’aplicació, és a dir, establir per quin model de negoci s’optarà, és clau per assolir l’èxit.\nLa publicitat, com és el cas de Facebook o d'Instagram; el freemium, utilitzar per Dropbox o Evernote; les aplicacions de pagaments; les apps gratuïtes amb compres incorporades a dins, com és el cas de Candy Crush; o el mètode de subscripció, com utilitza el Financial Times, són alguns dels models de negoci més habituals en l’actualitat. “Et permet fer una previsió d’ingressos clara i si el contingut és de qualitat, garanteix la lleialtat dels usuaris”, va explicar Anta sobre el model de subscripció. Per altra banda, el formador de Tseotsem va remarcar que un dels nous models de negoci que està tenint més èxit és el de patrocini, que permet lligar una aplicació amb un patrocinador que al públic objectiu pot interessar-li. “És com una publicitat però benvinguda, ja que és ben rebuda pels usuaris”, va afegir Anta.\nAquesta píndola formativa s’emmarca dins de les sessions de formació gratuïtes en l'àmbit de l'emprenedoria que organitza el TecnoCampus, amb la col·laboració de la Diputació de Barcelona, del 20 al 27 de juny per ajudar a emprenedors que vulguin iniciar un negoci en l’àmbit digital.\nUns 160 estudiants (...) Següent\nLa professora Esther (...) Anterior


L'enrajolat és el conjunt de rajoles que es posen per sobre de la solera, d'una estructura, d'una paret..., o també es pot emprar per a designar l'acció de posar-les. En termes generals i designant el sól fet amb qualsevol tipus de material, pot rebre el nom de paviment (quan es construeix a l'exterior o per al trànsit de vehicles).\nDins l'entorn de la construcció l'enrajolat es considera un treball d'acabat i la seva missió essencial és la de formar part de la superfície de desgast apta per a caminar-hi o per a la circulació. La solera, en canvi, forma part de l'obra, està situada immediatament per sota del sól i compleix la finalitat fonamental d'assolir un nivell establert.\nObtingut de «https://ca.wikipedia.org/w/index.php?title=Enrajolat&oldid=18364685»


Desenvolupament personal: confiança o escepticisme? – Avançat\nDesenvolupament personal: confiança o escepticisme?\n“Totes les idees de felicitat sempre acaben a una tenda” (Zygmunt Bauman)\nVivim una autèntica explosió del món del desenvolupament personal. Sembla que socialment ja s’ha trencat la barrera i tothom dispensa una mirada positiva a aquest àmbit. Anar a teràpia psicològica ja no és una cosa de bojos, educar sobre les emocions a l’escola és un deure inexcusable, parlar de les emocions s’ha estès, les organitzacions es preocupen pel benestar corporatiu, anar a teràpies grupals no significa formar part d’una secta i els llibres d’autoajuda ja no són “palabrería barata” sinó que es poden trobar coses molt interessants (i molta brossa). En aquest escenari…encara hi ha escepticisme sobre el desenvolupament personal? La resposta és que sí. Encara hi ha gent que desconfia d’aquest món (així en genèric) en bona part per l’intrusisme en general que pateix entre els seus professionals i també per l’esoterisme d’algunes propostes. Aquest efecte calaix de sastre és contraproduent per les nombroses i objectives virtuts de moltes d’aquestes propostes.\nUn dels punts que ens pot fer entendre el paradigma en el que ens movem és l’obsessió per la felicitat que descriu aquest article. Aquest transvasament de la felicitat de l’esfera privada a la pública potser ha agafat a una part de la societat en fora de joc. Hem passat d’una societat on mostrar emocions era signe de debilitat i vulnerabilitat a una on l’educació emocional ha arribat a tots els espais i de múltiples maneres. Tota aquesta obsessió per la felicitat té un punt mercantilista i, evidentment, té molt a veure amb la percepció distorsionada que tenim sobre la nostra felicitat i en com magnifiquem la de la resta.\nAquesta barreja a vegades resulta difícil de digerir però és imprescindible separar el gra de la palla. Cal diferenciar el concepte de felicitat buida i d’afirmacions riguroses com “pots aconseguir-ho tot si t’ho proposes” del que és l’autoconeixement, la consciència, la identitat i la millora de les habilitats i relacions personals/professionals que ens pot proporcionar el desenvolupament personal.


A l’agenda del mes d’agost s’hi poden trobar visites guiades de curta durada sobretot els caps de setmana, tant al Museu, per conèixer l’edat d’or dels tapers o la indústria motor del desenvolupament del territori, com al Dipòsit d’Aigua Modernista de Can Mario, per entendre el seu ús i valor arquitectònic tot gaudint de les millors vistes de l’Empordanet.\nEls protagonistes són, però, la mainada: els nens i nenes són convidats a manipular i familiaritzar-se poc a poc amb un material únic de formes i presentacions molt diverses. Aprenen quelcom més sobre la relació entre el suro i el mar, activen la part més creativa amb el taller de bijuteria i el de pintura sobre suro a través de sorprenents tècniques pictòriques i poden conèixer contes relacionats amb la biodiversitat de la sureda.\nA part de les activitats familiars el Museu acull en els seus diferents espais, diverses exposicions temporals. A les sales del Museu s’hi poden trobar tres exposicions: “Súber. Fotografies de Manutrillo” fins al 31 de desembre a l’espai d’exposicions temporals, “Fabricant pulque”, xposició de fotografies de Marco Antonio Hernández Badillo, fins al 29 de setembre i “El repte de dissenyar joies en suro” fins a l’1 de setembre. També a les sales de la Torre de Guaita de Sant Sebastià s’hi pot veure fins al 13 d’octubre l’exposició “Llum i paisatge. Pintures de Josep Plaja”.\nEs poden consultar totes les activitats a http://museudelsuro.cat/activitats/agenda/.


En el cas de la Classificació Catalana d’Ocupacions de 2011 és una adaptació de la CNO-2011 a nivell d’Espanya, que alhora és una adaptació de la CIUO-2008 de l’OIT, adoptada per la Unió Europea. Aquí es pot veure en forma de manual. A la nova versió de 2011 es mantenen els 10 grans grups i com a novetat es defineixen explícitament cadascun dels nivells de competències associats a aquests grups. Aquests nivells de competències estan associats a requisits d’educació formal, en alguns casos es pot suplir per experiència o formació en el lloc de treball.\nCaldran més qualificacions i també que aquestes siguin diverses, per tant les nostres accions s’han de centrar en millorar-ne el contingut (per exemple, les capacitats) i la seva pertinència. Tenint en compte el context actual una part important de les oportunitats d’ocupació a curt termini seran llocs de substitució i als treballadors que substitueixin a aquells que es jubilin se’ls demanaran noves habilitats i qualificacions.\nLes tendències ocupacionals, però, tenen una altra cara. L’autoformació constant en camps diversos i complementaris o no al propi tot cercant ser multidisciplinari i especialista a l’hora serà una necessitat, amb el perill que sigui una mena de carrera sense fi. Un exemple ja actual és que es valora que els Enginyers siguin capaços de supervisar tot el procés comercial. Un exemple entre tants de futur: és incert la quantitat d’Advocats que seguiran fent falta (igual, menys, més ?), el que sí és cert que segurament en caldran amb altres competències, d’idiomes, de gestió, de dret internacional. En definitiva com d’alguna manera ja hem fet esment, més enllà de la formació de base serà important el que es fa a partir de que s’aconsegueix (formació complementària en altres àmbits, adquisició d’habilitats, …).\nThis entry was posted on divendres, 5 de/d' Abril de 2013 at 14:43 and is filed under Activitat econòmica, Estadística, Mercat de treball.\tYou can follow any responses to this entry through the RSS 2.0 feed. You can leave a response, or trackback from your own site.


El Nidra Ioga procedeix d'una antiga tècnica tàntrica de meditació, actualitzada per Swami Satyananda Saraswati per adequar-la a les necessitats i la mentalitat de l'home modern.\nNidra podria traduir-se com "dormir", però es refereix a dormir físicament no mentalment. Durant la pràctica, en la que hem d'intentar estar immòbils, entrem en un estat de profunda relaxació en el que la nostra consciència s'estableix entre l'estat de vigília i l'estat de son. Normalment es practica estirat en Shavasana, procurant estar el més còmodes possible, el que afavoreix que ens puguem adormir, cosa que hem d'evitar.\nLa durada d'un Nidra oscil.la entre 30 i 45 minuts, podent augmentar o disminuir aquest temps en funció del nivell del practicant.\nAmb la practica del Nidra eliminem tensions físiques, emocionals i psíquiques.\nUna de les característiques principals del Nidra és la resolució o Sankalpa. Es tracta d'una frase, el més curta possible i sempre amb caràcter afirmatiu, que es repeteix mentalment diverses vegades durant el transcurs del Nidra. Al estar en un estat de profunda relaxació, el nostre subconscient està molt receptiu a aquests sankalpas, augmentant la seva efectivitat. Es pot utilitzar la resolució per eliminar un mal hàbit, com a teràpia o per modificar aspectes de la nostra personalitat. Quan escollim un sankalpa l'utilitzem en els Nidras fins que fa efecte i es compleix en la nostra vida.\nLa repetició del Sankalpa no ha de ser mecànica, l’hem de repetir plenament conscients, amb convenciment. Ho repetim mentalment amb ple convenciment, ho sentim interiorment i ens visualitzem en una situació quotidiana en que es compleixin les condicions a que fa referència el Sankalpa que hem escollit.\nPer aconseguir que tingui efecte el Sankalpa hem de practicar el Nidra diàriament i també podem repetir el Sankalpa diverses vegades durant el dia per augmentar la receptivitat del nostre subconscient.\nExemples de Sankalpes:\n"Dormo profundament" o "Tinc el son plàcid i reparador"\n"Tinc confiança i seguretat en mi mateix"\n"Estic harmonitzat física i mentalment"\n"Em sento segur"\n"Accepto la vida tal com és"\n"Accepto les coses com són"\n"L'èxit acompanya tot el que emprenc"\n"Desenvolupo la meva energia, amor i coneixement"\n"Desperto el meu potencial espiritual"\nparts del nidra ioga\nEl lloc on practiquem és important que sigui tranquil, sense sorolls, airejat, ben ventilat però sense corrents d'aire i amb una temperatura agradable.\nNi a les fosques ni amb molta llum, una penombra agradable.\nÉs important mantenir la immobilitat durant tot el Nidra, per tant buscarem la màxima comoditat en la postura. Podem posar coixins sota els genolls per tal que les lumbars s'apropin a terra, sota del cap (pot arribar a fer mal el contacte amb el terra) i dels peus si ho creiem necessari.\nEn relaxar-nos baixa la tensió arterial i la temperatura corporal, per la qual cosa és important que ens abriguem o tapar-nos amb una manta, encara que sigui estiu.\nUn cop instal.lats en una posició còmoda realitzem una relaxació curta per acabar d'acomodar el nostre cos sobre el terra. Podem fer tots els petits moviments que creiem oportuns per evitar futures incomoditats.\nA partir d'ara mantindrem la immobilitat.\nRepetim el Sankalpa mentalment 3 vegades. "El meu estat general és bo".\nHo repetim mentalment.\nHo sentim interiorment.\nEns visualitzem. (En perfecte estat, plens d'energia i vitalitat)\nRotació de consciència (Elimina tensions físiques)\nEs realitza un recorregut per tot el nostre cos, més o menys detallat, en el qual repetim mentalment i sentim les diferents parts del cos, sense moure-les. L'ordre d'aquest recorregut ha de ser coherent, ordenat, seguint una lògica. No podem saltar d'una part a una altra aleatòriament.\nSi som incapaços de sentir alguna part del nostre cos no ens hi aturem, seguim amb el recorregut. Amb la pràctica continuada del Nidra el nostre cos es va sensibilitzant i eliminant les tensions que ens impedeixen sentir algunes parts del nostre cos.\nComptar la respiració (Elimina tensions físiques)\nEs compta la respiració, normalment cap enrere, observant els moviments que provoca en diferents parts del cos o les sensacions que es produeixen en els orificis del nas, per exemple.\nLa respiració ha de ser natural, no hem de fer res per controlar-la, ni provocar els moviments. Simplement observar i comptar, sense intervenir-hi. El recompte pot ser més o menys llarg, depenent del temps que vulguem invertir en el Nidra. (17-1, 27-1, 49-1, 108-1)\nComptar enrere ens indueix a una relaxació molt profunda, ens hem de mantenir atents per a no adormir-nos.\nSi per qualsevol cosa ens descomptem tornem a començar el recompte.\nSensacions oposades (Elimina tensions emocionals)\nEn aquesta part del Nidra hem d'intentar sentir, amb la màxima intensitat possible, sensacions oposades: fred-calor, alegria-tristesa, pes-lleugeresa, dolor-plaer.\nÉs molt probable que siguem incapaços de sentir alguna sensació a causa d'algun bloqueig o potser, plenament conscients, no volem sentir aquesta sensació en concret. No ens hem de preocupar, simplement prenem nota, som conscients d'aquest fet i continuem amb el Nidra.\nLa pràctica continuada del Nidra farà que anem desdramatitzant aquestes sensacions fins a poder sentir-les sense cap dificultat.\nVisualitzacions (Elimina tensions psíquiques)\nEn aquest apartat visualitzarem tot el que l'instructor ens proposi. Poden ser imatges independents o una seqüència d'imatges, com una pel·lícula.\nAquí també busquem el contrast, imatges d'alguna manera contràries o oposades: un elefant caminant-un cavall galopant, una barca enmig de l'oceà-un mercat ple de gent, el fons del mar-un desert immens.\nTambé serem conscients de les imatges que no podem, o ens costa, visualitzar.\nTot bloqueig o tensió té la seva repercussió tant a nivell físic com emocional i psíquic. A mesura que anem eliminant aquestes tensions amb la pràctica del Nidra ens anem sensibilitzant i som capaços tant de sentir totes les parts del nostre cos com de sentir totes les sensacions i visualitzar tot el que se'ns proposi.\nAmb la pràctica notarem progressos importants.\nDesprés d'estar durant tot el Nidra immòbils és important que el retorn sigui lent, suau, sense presses. Anem sentint progressivament les diferents parts del cos i les comencem a mobilitzar, lentament i conscients de les sensacions que produeix aquest moviment. Ens podem estirar, fer unes mandres, canviar de posició, però romandrem uns minuts estirats a terra, sense fer res, gaudint del moment, observant els efectes produïts pel Nidra.\nPot passar que desprès del Nidra la persona es trobi molt bloquejada i li costi respirar.\nPerquè no ha viscut correctament la segona i tercera etapa, rebutjant determinades coses a nivell inconscient i s’ha bloquejat.\nPosar-se a darrera de la persona i obligar-la a respirar obrint-li les costelles amb les mans. Això pot provocar badalls i fins i tot pot arribar a plorar. També es pot fer treure l’aire per la boca, per tal de desbloquejar el diafragma.\nnidra d’en Jordi Colomer\nRelaxa el teu cos.\nAfluixa les cames, sent com es relaxen.\nAfluixa els braços, sent com es relaxen.\nRelaxa el tronc, l’esquena, el ventre i el pit.\nEl tronc s’afluixa.\nRelaxa el coll i la nuca.\nAfluixa els muscles de la cara.\nRelaxa el cap.\nSent tot el teu cos abandonat a terra.\nObserva la teva respiració, suau, tranquil·la.\nL’aire entra, entra energia, l’aire surt, queda tranquil·litat.\nNo intervinguis, simplement observa.\nRepeteix ara el Sankalpa 3 vegades.\nRotació de consciència:\nRepeteix ara mentalment, i sent, cada una de les parts del cos que jo aniré dient: el dit polze de la mà dreta, el segon dit, el tercer dit, el quart dit, el cinquè dit, la mà dreta, el canell, l’avantbraç, el colze, el braç, l’espatlla, costelles del costat dret, cintura, maluc, cuixa dreta, genoll, panxell, turmell, peu, dit gros del peu, el segon dit, el tercer dit, el quart dit, el cinquè dit.\nEl mateix amb el costat esquerra.\nL’esquena, les espatlles, el clatell, el cap, el front, les dos celles, els dos ulls, el nas, les galtes, la boca, la barbeta, el coll, el pit, les costelles, l’estómac, el ventre, el baix ventre, el sexe.\nCames, braços, tronc, coll, cara, cap. (repetir 3 vegades)\nComptar la respiració:\nObserva la respiració, suau, l’aire entra i surt sense esforç.\nDirigeix l’atenció al ventre, a l’alçada del llombrígol, i nota com el ventre puja i baixa. Nota com el llombrígol puja i baixa. Comença a contar la respiració de 27 fins a 1, el llombrígol puja 27, el llombrígol baixa 27. Així fins a 1.\nPren ara consciencia de les costelles, nota com es mouen, s’eixamplen i es contreuen. Comença a contar del 27 al 1.\nPorta ara l’atenció als forats del nas i comença a contar la respiració de 27 a 1.\nRepeteix el Sankalpa 3 vegades.\nPren ara consciencia de què el teu cos pesa, el teu cos pesa molt, sent la sensació del pes del teu cos, el teu cos pesa moltíssim.\nSent ara la sensació de què el teu cos és molt lleuger, el teu cos és molt lleuger, el teu cos es molt lleuger, sent la sensació de lleugeresa del teu cos, el teu cos flota de lleuger que es.\nSent ara la sensació de fred, imagina un bloc de gel a la planta dels peus i sent com aquesta sensació de fred va pujant fins el cap, tens molt de fred, estàs tremolant, molt de fred, estàs tremolant.\nPassa ara a la sensació de calor, sent com el teu cos es va escalfant des de la planta dels peus fins al cap, sent la calor com va pujant des de les cames, el tronc, els braços, el cap. El teu cos està molt calent, estàs suant.\nSent ara la sensació de dolor, tens que recordar un dolor ja viscut, el portes a primer terme i el tornes a viure, sense por, procurant sentir totes les sensacions del dolor que ja has viscut. Sent el dolor, viu el dolor, viu la sensació.\nRecorda ara una sensació de plaer, recorda una sensació viscuda, porta-la aquí i torna-la a viure. Viu intensament aquesta sensació de plaer. Estàs gaudint del plaer viscut en una altra ocasió.\nVisualitza cada una de les coses que jo aniré dient:\n(Repetir 3 vegades cada visualització deixant un espai entre cada repetició)\nUna espelma encesa.\nUn desert immens.\nUna muntanya coberta de neu.\nNúvols vermells que passen.\nUna platja deserta.\nLes ones que peten.\nUna nit estrellada.\nEl somriure del Buda.\nObserva la respiració, observa l’aire que entra i surt, pensa en la vida que es manifesta a traves d’aquesta respiració, neixes al inspirar i mors al expirar, vius amb ella.\nObserva aquest moviment que et dóna pau i tranquil·litat. Sent aquesta gran pau interior.\nObserva el teu cos, el teu cos està immòbil, abandonat, totalment abandonat.\nSent la unió del teu cos i la teva respiració.\nSent la pau i el naixement a una nova vida, a un equilibri, a un saber estar aquí i ara.\nObserva la teva ment tranquil·la.\nObserva els teus pensaments que van i venen, son impermanents, ni tant sols són teus, estan allà i tu els observes.\nSigues conscient de la integritat que existeix entre ment, cos i respiració, de la gran harmonia entre els tres elements.\nComença a controlar la teva respiració, fes pressió al baix ventre en treure l’aire, sent com la teva respiració creix, s’eixampla.\nPotser no l’has notat mai tant profunda com ara, està lliure, no hi ha tensions, és fàcil i profunda al mateix temps.\nMou els peus i les mans, mou les cames i els braços, deixa que el teu cos es mogui, deixa que el teu cos s’estiri, estira els braços a darrera el cap, estira tot el teu cos i viu aquesta sensació, abandona el teu cos.\nFes una inspiració profunda, torna a estirar el teu cos, torna a sentir com creixes, retens l’aire 3 segons, el deixes anar i t’abandones una altra vegada.\nNo t’aixequis, viu aquesta sensació agradable de no fer res, d’estar aquí i ara sense fer res.


Global icon-chevron-right Espanya icon-chevron-right Barcelona icon-chevron-right Slow Barcelona\nEn Paco Bretau, llegenda viva de la cocteleria catalana, ha deixat l’Slow en bones mans. Em rep el Fran Mekk, el 'head bartender' d’aquest elegant híbrid de cocteleria i club, amb una discoteca al pis superior. L’acompanyen a la barra Antonella Giuzio i Diego Latina. És un equip jove, atrevit i un punt canalla. I es posa 'cachondo' amb els reptes.


Programació de desembre | Casal Jove de les Alqueries\nCasal Jove de les Alqueries / 29 Novembre 2017\nJa podeu apuntar-vos a les noves activitats: taller de cant, el dilluns a les 16.30 i taller de conversa en francés el dijous a les 18.00 hores.\nA més, us podeu afegir a algun dels tallers i grups que ja estan en funcionament.\nSi voleu vindre al Preentrecases, no oblideu d’apuntar-vos al Casal abans del 8 de desembre (recordeu que hi ha dies festius).\nAssistiran joves d’altres cases de joventut, com Almassora, Benicàssim, Betxí, Quart de Poblet, Manises, Vilamarxant…\nAquest cap de setmana celebrarem el dia internacional de les persones amb discapacitat (o diversitat funcional).\nParticiparem el dissabte al matí a la fira que organitza l’Ajuntament de les Alqueries. El grup de Sabadacasal llegirà el nostre manifest. I a la vesprada tindrem un especial Cinèfils.\nI ja estem preparant les activitats per a les vacances de Nadal: Gel i Foc.\nDemà, a la reunió del Centre Juvenil, es decidira la programació base. Si teniu alguna idea o proposta, podeu vindre al Casal. Serà a les cinc de la vesprada (podeu vindre tota la gent que vulgueu, aquesta és una reunió oberta). Començarem amb el sopar mensual del dia 22 de desembre\n29 Novembre 2017 in activitats juvenils. Etiquetes: cant, desembre, francés, preentrecases, programacio, tallers\n← Un cap de setmana contra la violència de gènere: “Rebeldia Violeta” i acampada.\nQuina informació necessites? →


07 de maig del 2015\nAltafulla acomiada el camp de terra de l’Estadi Municipal Joan Pijuan\nSerà aquest dissabte a partir de les 10:30h amb un torneig d’entitats\nL’Estadi Municipal Joan Pijuan d’Altafulla rebrà aquest dissabte el comiat que es mereix. Una iniciativa promoguda pel Centre d’Esports Altafulla, i en què també hi col·laborarà la regidoria d’Activitat Física i Esport, i totes aquelles persones que vulguin prendre part de la celebració. El camp deixarà de ser de terra a partir del proper 14 de maig, quan l’empresa Voracys SL iniciarà els treballs d’instal·lació de la gespa artificial.\nLa jornada s’iniciarà a dos quarts d’11 del matí amb un torneig d’entitats, i estarà amenitzada amb un petit pica-pica gentilesa del club, qui també aprofitarà per entregar els nous carnets als socis.\nEl camp de joc tindrà unes dimensions de 94 metres de llargada, i 59,5 metres d’amplada, una orientació del seu eix longitudinal N– S, i permetrà la col·locació de dos camps de futbol 7 disposats perpendicularment a aquest eix (tal com admet la normativa NIDE). L’espai condicionat amb gespa artificial quedarà perfectament delimitat i encaixat, en els costats oest i sud, pels murs i baranes que configuren les grades, i en els costats nord i est pel paviment de formigó i la barana metàl·lica contínua.\nEl cost de les obres s’eleva als 290.000 euros, i es preveu que estiguin enllestides el 14 d’agost. Una data per la qual s’han mostrat molt satisfets des del club, sobretot pel que fa a l’Escola de Futbol.\nEl d’aquest diumenge davant del Constantí serà el darrer partit que jugarà el primer equip de l’entitat al camp de terra del Joan Pijuan.


Plaça d'educador/a de Casal Infantil - ACPJ - Associació Catalana de Professionals de Joventut\nPlaça d'educador/a de Casal Infantil\nadmin\ton 23 de desembre de 2011\nTASCA, Projectes d’animació sociocultural, convoca una plaça d’educador/a de Casal Infantil.\nFuncions: Proposar, dissenyar i organitzar activitats amb el grup de grans del casal; Preparació dels espais i materials necessaris per al desenvolupament de les activitats; Assistència a reunions de coordinació amb l’equip d’educadors/es.\nData límit de presentació de currículums: 28 de desembre de 2011.\nMés informació: Tel. 93 211 49 73 –\nPrevious: Previous post: El CNJC convoca dues places per donar suport a les àrees de Programes i Comunicació\nNext: Next post: Plaça d'animador/a sociocultural


Narrow Gauge B&B Ballymoney Regne Unit - Ofertes d'hotels amb els MILLORS DESCOMPTES EN LÍNIA\n20 Greengage Lane, Ballymoney, Ballymoney, Regne Unit - Molt bona ubicació - Veure al mapa\nMés informació sobre Narrow Gauge B&B\nAl visitar Ballymoney, vosté es sentirà com a casa a Narrow Gauge B&B, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Narrow Gauge B&B, l'excelent servei i instal.lacions superiors faran de la vostra estada una experiència inoblidable. Els clients de l'hotel poden gaudir de magatzem d'equipatge, servei de bugaderia, aparcament de cotxes, Zones públiques amb Wi-Fi.\nGaudiu de les comoditats d'alta gama com ara assecador de cabell, aparell de televisió, calefacció, plat de dutxa per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Si buscau un allotjament còmode i adequat a Ballymoney, faci de Narrow Gauge B&B la vostra llar.


Alces sabates heel lift anatomich\nalzas-para-calzado > alzas-zapatos-2\nAlces sabates elevadors anatomich folrades de pell original adobada al vegetal sense cap tractament químic i amb una base de làtex de primera qualitat, en diversos gruixos que esmorteeixen i eleven el taló amb suport d'EVA al taló obtindrem una màxima estabilitat, confort i protecció. (Adhesives) alces elevadors ideals per augmentar fins a 3 centímetres d'altura o per a persones que necessites anivellar els malucs.\nAlces barates per al calçat\nAlces sabates elevadors anatomich folrades de pell original adobada al vegetal sense cap tractament químic i amb una base de làtex de primera qualitat, en diversos gruixos que esmorteeixen i eleven el taló amb suport d'EVA al taló obtindrem una màxima estabilitat, confort i protecció. (Adhesives) alces elevadors ideals per augmentar fins a tres centímetres d'altura o per a persones que necessites anivellar els malucs.\nCaracterístiques alces Anatomich\nPerquè s'utilitza les alces\nAlces per a calçat Koty star


Notícies | La xarxa Bicivia / 03/11/2016\nMobilitat Sostenible - La xarxa Bicivia.\nBicivia: aquest és el nom de la xarxa pedalable metropolitana que l'AMB acaba de definir.\nLa xarxa Bicivia contempla 9 grans eixos ciclables: 4 eixos verticals que travessen la metròpolis de nord a sud seguint els rius Llobregat i Besòs, i 5 eixos horitzontals que la creuen d'est a oest.\nDels 5 eixos ciclables horitzontals, quatre discorren per la banda de la costa i un per la zona del Vallès\nQuan estigui completada, la xarxa Bicivia disposarà d'una senyalització orientativa amb una imatge pròpia.\nMÁs info en: AMB Movilitat


ERC presentarà 170 llistes a les municipals a Girona amb un «projecte per a tothom» - Diari de Girona\nEn la presentació, ahir, dels alcaldables, va posar el focus en l'aposta pel municipalisme, en la igualtat d'oportunitats i en la «valentia» de Junqueras en el judici del procés Crítiques a la «vergonya i la por» del PSOE pels comicis d'abril\nEls alcaldables gironins i els líders d'ERC, ahir. aniol resclosa\nEls alcaldables gironins i els líders d'ERC, ahir.\nEsquerra Republicana de Catalunya (ERC) va fer públiques ahir les 170 candidatures que presentarà a les comarques gironines en les eleccions municipals del 26 de maig. En un acte a l'aire lliure al Parc Científic i Tecnològic de la Universitat de Girona (UdG), alguns dels temes més recurrents en la ronda d'intervencions van ser el municipalisme com a motor del país, la lluita per la igualtat d'oportunitats, i la «valentia» que Oriol Junqueras va demostrar durant la seva declaració en el judici al procés independentista al Tribunal Suprem. Un altre punt clau va ser «la vergonya» i «la por dels socialistes» per haver convocat eleccions estatals a finals d'abril.\nDesprés de captar el moment amb una fotografia de grup, va arribar la ronda de parlaments en la qual l'actual vicepresident i conseller d'Economia i Hisenda, Pere Aragonès, va afirmar que el mateix acte s'estava repetint a altres punts de Catalunya en una setmana que coincideix amb el judici de l'1-O, on «Junqueras ha tornat a guanyar amb la bandera de la democràcia». Veient «la por del PSOE i l'amenaça de l'extrema dreta, ERC ha de treballar per una primavera republicana», va subratllar Aragonès, afegint que «tenim l'obligació de guanyar perquè tornin a florir les idees de llibertat».\nEl president del Parlament de Catalunya i exalcalde de Sarrià de Ter, Roger Torrent, va protagonitzar un discurs en què va començar parlant del seu poble, Sarrià, on va créixer envoltat dels «fills dels treballadors procedents d'arreu de l'Estat»: «Ara, les meves filles van a la mateixa escola on vaig anar jo i comparteixen classe amb gent de tot arreu. Nosaltres construïm un projecte per a tothom, ja que el que ens agermana no és d'on venim, sinó el futur». Tot seguit, va expressar que «és una vergonya que Pedro Sánchez hagi convocat eleccions, però a nosaltres no ens fan por les urnes. Anirem a les eleccions a combatre l'extrema dreta i aquells que ens volen silenciats». Després de retre homenatge a les dues dones jutjades al Suprem, Dolors Bassa i Carme Forcadell, Torrent va acabar la intervenció destacant, com ho va fer Aragonès, que «hem de fer d'aquestes eleccions municipals i europees una nova primavera republicana».\nEn clau històrica i de gènere\nUn any, el 1935, va ser el primer concepte que va introduir la consellera d'Agricultura i exalcaldessa de Ripoll, Teresa Jordà, referint-se a la data en què Lluís Companys es trobava assegut al banc dels acusats dels tribunals espanyols. «I ara, el 2019, el partit més antic del país té el seu president assegut allà mateix». Fent referència a la trajectòria de la formació, la consellera va apuntar que «Esquerra Republicana és un partit amb 80 anys d'història que considera el municipalisme com la seva essència i on tot batega». Adoptant una perspectiva de gènere, Jordà també va emfatitzar una altra data, el 1934, any en què «Natividad Yarza va esdevenir la primera alcaldessa republicana de Bellprat, essent aquest un exemple de com són les dones d'ERC».\nLa portaveu de la plataforma Jovent Republicà, Xènia Sala, va destacar la voluntat dels joves d'ERC de «portar la nostra veu als ajuntaments i constituir una societat feminista i ecologista».\nEn l'acte també van intervenir la diputada al Parlament de Catalunya Anna Caula, el president de la Federació Regional d'ERC de Girona, David Mascort, i l'alcaldable d'ERC per Girona, Quim Ayats.


Diversos estats de la UE reprenen la vaccinació amb AstraZeneca després de l'aval de l'EMA\nDiversos estats de la UE reprenen la vaccinació amb AstraZeneca després de l’aval de l’EMA\nL'estat francès, Itàlia i Alemanya reprenen avui mateix la vaccinació, mentre que l'estat espanyol espera fins dimecres vinent\nDiversos estats de la Unió Europea reprenen la vaccinació amb AstraZeneca després que l’Agència Europea del Medicament (EMA, per les seves sigles en anglès) hagi conclòs que el vaccí és “segur i eficaç“. Fins a una vintena de països europeus havien paralitzat el subministrament per la detecció d’alguns casos de trombosi, però, poc després del nou aval de l’EMA, diversos estats han anunciat la represa de la vaccinació. A l’estat francès, tal com passa a Itàlia i Alemanya, les immunitzacions comencen avui, entre les quals s’espera la del primer ministre, Jean Castex. De totes maneres, altres estats, com Suècia o Dinamarca, mantenen encara la suspensió.\nD’altra banda, l’estat espanyol i Portugal han anunciat que també reprendran la vaccinació, però més tard. En el cas de l’estat, el subministrament del vaccí es reprendrà el pròxim dimecres, després que en els pròxims dies es facin reunions per saber per quin grup es comença i si s’amplia el topall dels 55 anys.\nA Portugal tornaran a subministrar el vaccí d’AstraZeneca dilluns, mentre els Països Baixos també tenen la intenció de reprendre la vacunació amb aquest vaccí la setmana que ve malgrat no haver concretat encara el dia.\nDinamarca, un dels primers països de la Unió Europea que va aturar la vaccinació amb AstraZeneca, ha decidit esperar abans de reprendre-la. Les autoritats daneses volen analitzar la decisió de l’EMA abans de prendre una decisió.\nPer la seva banda, les autoritats de Suècia estan encara investigant casos de trombes al país i han apuntat que necessiten “uns quants dies” per decidir si reprenen o no la vaccinació amb AstraZeneca. Irlanda també se suma al grup d’estats del bloc comunitari que no han reactivat encara el subministrament d’aquest vaccí, com sí que han fet altres països com Bulgària, Letònia, Lituània, Eslovènia o Xipre.


Si vols gaudir d'una experiència exclusiva a Andorra aposta per contractar un guia de muntanya a l'hora de configurar la teva experiència. A EPIC Andorra comptem amb un equip de guies amb una llarga trajectòria en muntanya on aprendreu, descobrireu i experimentareu de la millor manera possible.\nés la meva poesia.\nGuia de muntanya i monitor d'esquí. La seva passió és la neu pols i arribar als cims més alts. Amb més de 11 anys d'experiència en guiatge tant d'estiu com d'hivern, Jean Marc serà el teu millor guia per les muntanyes d'Andorra.\na nosaltres mateixos.\nApassionat de les muntanyes i l'alpinisme. Amb formació com a tècnic esportiu en alta muntanya, tècnic esportiu excursionisme, monitor d'esquí i tècnic d'escalada en rocòdrom, el Xavi Bonatti et guiarà per l'alta muntanya tant a l'hivern com a l'estiu per diferents terrenys com la roca, el gel i la neu.\nTotes les muntanyes\ntenen mil camins.\nVa néixer en un poblat dels Andes, i El Cajón del Maipo. Xile.\nLa curiositat per saber què hi havia darrere d'aquestes parets de roca, què podien aconseguir els meus ulls sobre aquestes infinites cims. El gaudir de la complicitat que es produeix entre la natura i tu.....el sentir por i poder controlar-ho.\nEl superar etapes d'éxits i derrotes, tot això m'ha fet viure apassionadament la muntanya. Tot això m'ha portat a professionalitzar-me.... m'ha portat a caminar, grimpar i lliscar amb seguretat, amb coneixements. Tot això em porta on vull estar. A Compartir- guiant!!\nLa vida es veu\nmillor des de dalt.\nGuia de muntanya amb més de 10 anys d'experiència, li agrada descubrir "l'altre Andorra". Entusiasta de la natura i enamorat de les "seves" muntanyes. Tant a l'estiu com a l'hivern et farà gaudir d'una experiència única en tots els sentits.\nTancar els ulls gaudir\nde la natura amb tots\nTreballar de guia de muntanya em permet ajuntar dues de les coses que més m'agraden; d'una banda la natura i de l'altra poder conèixer i relacionar-me amb diferents persones. Passió per compartir moments especials en llocs únics!!!!\nM'encanta la muntanya,\ntan al hivern com al estiu.\nGuia de muntanya. Li encanta gaudir de la muntanya i tot el seu entorn, tan l'estiu com a l'hivern sap transmetre aquesta passió per la natura d'Andorra a tots els qui l'acompanyen.\nEl meu lloc predilecte\nGuia de Muntanya UIAGM\nTècnic Superior d'Esport en Alta Muntanya\nMonitor Nacional d'Esquí Alpí\n(Guia de muntanya desde l'any 2006 i monitor d'esquí desde l'any 1998)\nApassionat de la muntanya i de la natura, el que més m'agrada és fer descobrir i compartir els meus coneixements i la meva experiència, ja sigui a peu, amb esquís o escalant.


Colau demana a ERC i PSC "que deixin la batalla partidista i que pensin amb altura de mires"\nPublicat 17/3/2019 17:47:11 +01:00CET\nCritica que Artadi "no ha fet gens per Barcelona" des del Govern\nL'alcaldessa de Barcelona, Ada Colau, ha demanat a ERC i PSC que "deixin de pensar en la batalla partidista i que comencin a pensar amb altura de mires, a fer polítiques d'esquerres, socials i comunes que són més necessries que mai", en l'acte Guanyarem amb tu aquest diumenge a les Cotxeres de Sants.\nEn un comunicat, BComú ha informat que en l'acte, on també han intervingut el candidat de CatComú a les generals i quart tinent d'alcalde de l'Ajuntament de Barcelona, Jaume Asens, i el candidat de CatComú a les eleccions europees i eurodiputat, Ernest Urtasun, Colau ha criticat la campanya d'ERC, PSC, PdeCAT i Cs "per fer fora la gent comuna de les institucions".\nA més, ha retret a la número dos de JxCat a l'Ajuntament de Barcelona, Elsa Artadi, que mentre ha estat al Govern "no hagi fet res per Barcelona, més que imposar retallades en dependncia, guarderies i seguretat".\n"Amb quina cara Elsa Artadi ve a defensar polítiques municipalistes quan el seu partit no ha fet més que retallar a Barcelona?", ha criticat Colau, que ha preguntat l'ex-consellera de Presidncia quin projecte té per la ciutat.\nTambé ha carregat contra el candidat a l'Alcadía i exprimer ministre francs, Manuel Valls, de qui ha assegurat que "no té arguments, té diners", després del qual ha exigit saber qui li est pagant, perqu segons ella seria molt saludable democrticament.\nColau ha assegurat no entendre l'ascens de l'extrema dreta i ha advertit que darrere "hi ha molts diners i gent privilegiada que no vol que experincies com la de Barcelona tirin endavant", encara que ha defensat que hi ha una onada d'esperana en tot en planeta amb qui han d'establir vincles.\nASENS I URTASUN\nPer la seva banda, Asens ha sostingut que l'Ajuntament actual est "al servei de la gent i no dels lobbies, com voldria Manuel Valls", i ha destacat que han demostrat que podien guanyar i governar millor.\nSobre les generals, Asens ha destacat que vol anar a Madrid "no a bloquejar la governabilitat, sinó el tripartit de l'Ibex 35, el tripartit de Colón", després del qual ha explicat que demanaran que Catalunya sigui reconeguda com a nació i que els presos independentistes siguin alliberats.\n"Volem solidaritat amb tots els pobles d'Espanya. Som l'opció útil per recuperar aquell republicanisme efectiu i no un republicanisme retric", ha afegit Asens.\nEn la seva intervenció, Urtasun ha defensat que a Europa "no hi ha futur sense que la política ambiental estigui al centre, sense un autntic 'green new deal'" i ha assegurat que no toleraran que el medi ambient sigui una moda.\n"No es defensa celebrant una expo a Barcelona el 2030. El medi ambient es defensa amb polítiques concretes", ha afirmat Urtasun, en referncia a la proposta del candidat del PSC a l'Ajuntament de Barcelona, Jaume Collboni.


Comín diu que l'atenció primària "està millor que fa un any" - Teleponent\nInici Societat Comín diu que l’atenció primària “està millor que fa un any”\nComín diu que l’atenció primària “està millor que fa un any”\nEl conseller de Salut inaugura el nou Hospital de Salut Mental Sant Joan de Déu de Lleida i destaca que el nou centre suposa "un pas molt important en quantitat i qualitat en el procés de transformació de la xarxa de salut mental"\nEl conseller de Salut, Antoni Comín, ha inaugurat aquest divendres el nou Hospital de Salut Mental Sant Joan de Déu de Lleida, tot i que part de les instal·lacions ja van entrar en funcionament el 3 d’abril passat. Durant la seva intervenció, Comín ha afirmat que “avui és un dia històric per a la salut de Lleida i Catalunya” perquè aquest nou equipament “suposa un pas molt important en la quantitat i qualitat en el procés de transformació de la xarxa de salut mental del nostre país que té lloc aquest 2017″. El centre acull les unitats hospitalàries de salut mental (Subaguts, Alta Dependència Psiquiàtrica i Programa UAPE), fins ara ubicades al Centre Assistencial Sant Joan de Déu d’Almacelles (Segrià). L’equipament respon al nou model comunitari, tant pel seu disseny d’espais com per la ubicació en el territori que apropa els pacients a les famílies ja que moltes d’elles no s’hauran de desplaçar fins a Almacelles per visitar els seus familiars.\nEl 3 d’abril ja va iniciar-se l’activitat a l’Hospital amb el trasllat del Centre de Salut Mental Infantil i Juvenil (CSMIJ) i de l’Hospital de Dia de Salut Mental Infantojuvenil (HDSMIJ).\nEn les properes setmanes, s’incrementaran els llits de salut mental de subaguts i d’alta dependència psiquiàtrica d’adults, així com les places d’hospitalització de dia infantojuvenil. La posada en funcionament del nou servei especialitzat de salut mental per a persones amb discapacitat intel·lectual (SEMS-DI) també està prevista properament.\nL’Orde Hospitalari de Sant Joan de Déu aborda l’assistència a la salut mental infantojuvenil i d’adults des d’una perspectiva integradora, tant des del punt de vista sanitari com de serveis socials i amb la visió de continuïtat dels processos assistencials, sempre en un marc de col·laboració amb els serveis sanitaris i amb els agents socials de les terres de Lleida.\nEl nou Hospital Sant Joan de Déu de Lleida, situat a l’avinguda Canadiense, 28, és un edifici de tipologia aïllada que consta de planta soterrània, planta baixa i tres plantes. A la planta baixa hi ha els serveis ambulatoris del CSMIJ i l’Hospital de Dia de Salut Mental Infantojuvenil, el SESM-DI i una àrea docent. A la planta primera hi ha dues unitats d’hospitalització; a la planta segona, dues unitats d’alta dependència psiquiàtrica i una altra àrea central de rehabilitació; i a la planta tercera hi haurà dues unitats, una de les quals s’obrirà durant l’estiu i l’altra que, inicialment, romandrà tancada.\nLa superfície construïda total és de 12.019,50 metres quadrats; la del solar és de 8.103,00 metres quadrats, la superfície ocupada per l’edificació és de 3.707,60 metres quadrats i la superfície d’espais lliures vinculats a l’edifici és de 4.395,40 metres quadrats.\nEl conseller de Salut, Antoni Comín, ha defensat aquest divendres que la situació de l’atenció primària a Catalunya “està millor ara que fa un any” i ha afirmat que les recomanacions que fa l’informe del Col·legi de Metges de Barcelona (CoMB) “han quedat desfasades en el temps”, ja que es van redactar abans de la presentació de l’Estratègia Nacional d’Atenció Primària i Salut Comunitària (ENAPISC). Tot i això, el conseller considera aquest informe en que s’avisa d’un possible “col·lapse” a l’atenció primària si no s’actua amb celeritat com un “toc d’alerta” però ha remarcat que “és correspondria a la situació de la primària a finals del 2016”. Comín ha defensat que la reforma que promou l’ENAPISC, que ha qualificat de “molt ambiciosa”, ja s’ha començat a implementar tot i que seran necessaris entre cinc, sis o set anys perquè s’acabi desplegant en la seva totalitat. Així mateix, ha recordat que han participat en la seva elaboració diferents agents de l’àmbit de la salut, entre els quals els col·legis professionals. (acn)\nArticle anterior‘La momia’ encapçala les estrenes cinematogràfiques de la setmana\nArticle següentFiscalia de Lleida obre diligències per cartells “amenaçants” contra Iceta, Rabell, Arrimadas i Albiol


L'Associació Social Andròmines organitza un Mercat d'Intercanvi i un Cinefòrum sobre medi ambient i reciclatge com a projecte d'inserció - Social.cat\nL'Associació Social Andròmines organitza un Mercat d'Intercanvi i un Cinefòrum sobre medi ambient i reciclatge com a projecte d'inserció\nMontcada i Reixac acollirà dijous el taller de cinema i el dia 16 de juliol, el mercat\nDimarts, 5 de juliol de 2011 | 18:15 h\nL'Associació Social Andròmines duu a terme un projecte d'inserció laboral basat en el medi ambient i el reciclatge. Es tracta d'una iniciativa emmarcada dins del programa Reincorpora, liderat pel Departament de Justícia amb el finançament de l'Obra Social La Caixa. El projecte s'inspira en la metodologia Formació-Servei, per la qual un grup de persones duen a terme una formació i apliquen els coneixements que han adquirit en un projecte al servei de la societat.\nEl projecte de l'Associació Social Andròmines es basa en el medi ambient i el reciclatge, alguns dels aspectes que tradicionalment ha treballat aquesta associació. Gràcies al projecte, un grup de 30 persones privades de llibertat realitza els cursos Neteja Industrial i Gestió de Residus. A partir dels coneixements teòrics i pràctics que han adquirit al llarg dels cursos, els alumnes estan organitzant un Cinefòrum que tractarà la problemàtica dels residus, la neteja comunitària i el civisme; i un Mercat d'Intercanvi en què hi podran participar tots els habitants de Moncada i Reixac per tal de fomentar el reciclatge i la reutilització. Al Mercat d'intercanvi també es mostrarà una exposició fotogràfica sobre la neteja comunitària i civisme que s'ha fet a la ciutat. Bona part de la preparació d'aquestes activitats ha consistit en la preparació i reparació de materials pel mercat d´intercanvi, sensibilització ambiental, activitats de difusió (cartells, dinamització de blog, tríptics, vídeos publicitaris, etc).\nEl servei d'aquest grup de persones va començar el 29 d'abril passat i culminarà amb el Cinefòrum i Mercat d'Intercanvi que es duran a terme els dies 7 i 16 de juliol respectivament. Una vegada acabada aquesta etapa de formació, l'Associació Social Andròmines seguirà donant-los donant suport per la seva inserció laboral.


El doctor Daniel Torras publica un capítol sobre la funció de la música i el silenci en els espots e\nEl treball “Modelos de música y silencio en la persuasión electoral”, del professor del Grau en Mitjans Audiovisuals Daniel Torras, s’ha publicat en el llibre "La Música en el lenguaje aaudiovisual. Aproximaciones multidisciplinares a una comunicación mediàtica". Aquesta obra ha estat presentada per Arcibel Editories de Sevilla sota la coordinació de Teresa Fraile i Eduardo Viñuela i ha estat novetat aquest 2012 dins l’àmbit dels estudis de la relació entre música i imatge.\nEn aquest treball, el doctor Torras constata, mitjançant l’anàlisi de 150 espots electorals, el paper secundari però habitual i decisiu de la música en el format de la publicitat política audiovisual. Segons la investigació realitzada, la banda sonora musical es presenta majoritàriament en un segon pla acústic, en blocs de llarga durada i matisant o proposant el to emocional general de la peça audiovisual. El silenci, en canvi, és escàs i majoritàriament amb una funció expressiva i estructural. El treball també revela la funció reflexiva del silenci en els espots electorals, una funció característica d’aquest format comunicatiu.


A PEU: Caminant a poc a poc s'observa millor la vida: Fòrum Ondara: “Davant la situació de Catalunya”\nEl Fòrum Ondara es reuneix més o menys cada més i, com podeu veure a la seva web Fòrum Ondara, en la reunió del dia 2 d'octubre de 2012 van recordar a Mn. Jesús Huguet que –diuen ells- “havia donat qualitat al nostre Fòrum amb la seva saviesa, memòria, cultura, finor, preparant escrits que després posava a discussió als membres del Fòrum, corregint, ampliant i donant unitat d’estil a la redacció de les actes”. I, a continuació, ens donen una bona notícia per tal que la memòria de Mn. Huguet no es perdi: “En aquest sentit s’ha posat a la consideració i a la col·laboració del Fòrum i d’altres persones preservar el llegat molt gran i extens de Mn. Huguet. També ens han explicat les propostes per digitalitzar tots els seus escrits i així poder-los oferir a tothom qui hi estigui interessat, com per exemple si algú vol fer una tesi sobre Mn. Huguet. També ens han fet saber el camí que s’està fent per publicar en petits formats el pensament de Mn. Huguet a través dels seus articles i escrits”. Com deia, una molt bona notícia.\nPublicat per Jaume Pubill Gamisans a 20:34


març de 2022 – MUSEU ARQUEOLÒGIC DE SON FORNÉS\nCompartim la notícia que ha sortit publicada al Diari Última Hora on hi trobareu les darreres novetats de la nostra institució. No us la perdeu!\nPublicat a 8 de març de 2022\nDes del Museu Arqueològic de Son Fornés , sempre hem defensat la idea que representar les dones en el passat només criant és una preconcepció política, ja que l’especialització en la criança de les dones és una idea perversa que les elimina de la vida. Malauradament encara veiem, en ple segle XXI, que moltes il·lustracions sobre la prehistòria i l’antiguitat repeteixen els estereotips de gènere de la nostra societat. Les dones, normalment recloses a la llar i enfeinades amb treballs domèstics o mirant passivament el que fan els homes, que s’encarreguen de tot i tenen un protagonisme absolut. No obstant això, la societat talaiòtica de Son Fornés de fa gairebé tres mil anys no ens ha deixat cap evidència de desigualtats socials, ans al contrari, ni tampoc sobre diferències socials per raó de sexe. Per això representam les dones en tots els àmbits de la vida, perquè res ens porta a pensar que només els homes tenien la consideració plena d’ésser humà. Fins i tot, també com a foneres! Si bé en època posttalaiòtica, quan els sistemes patriarcals estan consolidats per tota la Mediterrània i els exèrcits púnics i romans només recluten mercenaris, els autors clàssics informen que eren les mares les encarregades de l’ensinistrament del tir amb fona. I com podien fer-ho sense emprar les fones elles mateixes? Així, doncs, cap pedra és prou feixuga quan el treball és col·lectiu #8demarç #8m #cadadiaes8demarç


Consells energètics 2018: febrer - La factura de la llum ~ A Manlleu Fem Xarxa\nUna de les despeses importants i inevitables de qualsevol empresa és el subministrament elèctric. La factura de la llum no és fàcil d’entendre: hi ha molts conceptes i no sempre és prou transparent i entenedora. Per això donem uns consells per millorar la contractació i estalviar uns quants diners al cap de l’any. Quins conceptes hem de tenir presents?\nLa potència contractada (kW)\nCom més ajustada sigui la potència contractada a la potència real màxima que fem servir, millor. Si superem la potència contractada tindrem un recàrrec a la factura. De la mateixa manera, si utilitzem una potència molt inferior a la contractada estarem pagant uns diners fixes cada mes per una energia que no utilitzem. Demaneu assessorament a un electricista de confiança per saber quina és la potència òptima a contractar.\nLa discriminació horària:\nEn les tarifes 2.0 i 2.1 (fins a 15 kW de potència contractada) tenim la opció de contractar la discriminació horària (DH). La DH divideix el dia en dos períodes horaris i el preu de l’energia canvia a cada tram horari. El tram de nit i matí (vall) és més barat i, el de tarda (punta), una mica més car. Per tant, si a l’empresa es treballa tot el dia, normalment ja surt a compte contractar aquesta modalitat, especialment en comerços i oficines. Els contractes amb potències superiors a 15 kW (tarifes 3.0, 3.1) ja tenen definits tres períodes horaris amb preus diferents.\nServeis extra facturats\nNormalment són ser serveis de manteniment. Aquest servei no és obligatori a l’hora de contractar el subministrament d’electricitat però a vegades va lligat a descomptes que fan les companyies per captar nous clients. Si estem pagant algun d’aquests serveis podem demanar informació a la comercialitzadora per conèixer exactament quines prestacions i condicions té i així decidir si el volem mantenir o bé el donem de baixa.\nAmb el mercat lliure podem triar quina comercialitzadora volem que ens facturi la llum. Actualment n’hi ha moltes on escollir. Consulteu el web del comparador de la CNMC per conèixer totes les ofertes. Ens podem decantar per la que ens ofereix millor ofertes econòmiques, una del territori, una d’energia verda, etc. Abans de decidir-nos, cal comparar preus i serveis amb la factura actual: llegir atentament les condicions i mirar si inclou la contractació i cobrament de serveis addicionals. Cal saber com es realitzarà la revisió periòdica dels preus i si inclou compromís de permanència i penalitzacions econòmiques per la seva cancel·lació. Si fem la contractació a través d’Internet, cal guardar o imprimir una còpia de l’oferta i el contracte, ja que disposem de 14 dies per desistir del contracte sense haver de donar cap justificació.\nEnllaç permanent d'aquest article: https://femxarxa.cat/l-article-opinio/2018/02/consells-energetics-2018-febrer-factura-llum/


El ball dels xiquets ugandesos que atrau milers de seguidors en les xarxes socials - À Punt\nEl ball dels xiquets ugandesos que atrau milers de seguidors en les xarxes socials\nLes coreografies que protagonitzen els menors orfes acollits per una fundació com a teràpia són virals arreu del món.\nVÍDEO: La coreografia viral dels xiquets ugandesos\nMaría José Villalba Twitter @apuntnoticies\n07 d'octubre 2020 - 21:37\nLa música cura. I unida a la dansa, el seu efecte és doblement sanador. Ben bé ho saben els xiquets orfes que atenen a la fundació Masaka Kids Africana , a Uganda, un dels països més empobrits del món i més castigats pels conflictes bèl·lics. La fundació els cobreix les seues necessitats bàsiques. Entre elles, i més enllà de l’alimentació o l’educació, la teràpia, en forma de ball, per a superar les adversitats que els han sobrevingut.\nPer als menors acollits per aquesta fundació, el ball és molt més que una diversió. Els ajuda a trobar un motiu per a somriure, per a superar-se i per a acumular milers de seguidors en les xarxes socials. Com a part de la seua teràpia, protagonitzen coreografies, que posteriorment pengen en les seues xarxes socials, i de les quals s’han fet ressó les figures més rellevants del panorama musical internacional, com Daddy Yankee, quan es va assabentar que ballaven una de les seues composicions.\nEls menors de la fundació Masaka Kids Africana han reunit més de 143.000 subscriptors al seu canal de YouTube, tenen 859.000 seguidors a Instagram i alguns dels seus últims vídeos de Facebook han sigut compartits més de 717.000 vegades. A Spotify tenen més de 10.171 oients mensuals, perquè fins i tot han llançat el seu propi disc.\nEn el cas d’aquests menors ugandesos, el ball, a més de ser una teràpia, és una font d’ingressos per a recollir donacions per a la fundació. Des que els seus vídeos s’han tornat virals, s’han incrementat els recursos que els arriben per a dur endavant aquesta encomiable tasca.\nEl certificat Covid, possible mesura per a accedir als festivals El veïnat de Xàtiva demana una xarxa d’aigua potable digna Fortes pedregades a l'Horta Sud, la Ribera i els Serrans Dos ferits greus per un duel amb ganivets enmig del carrer a València Mor un ramader a Catí per la cornada d’un bou Igualtat assumeix la tutela del nadó ingressat a València pel possible maltractament dels pares S’obri una boca nova i es trenca el con del volcà de La Palma Les restes de l'edifici esfondrat a Peníscola segueixen allí un mes després Tapen un mural LGTBIQ+ a Alzira hores després que el pintaren


Espanya torna a defraudar a les persones refugiades i concedeix només el 5% de les sol·licituds d'asil, València tercera província en nombre de sol·licituds. - CEAR País Valencià\nPer CCAA la valenciana és la quarta en nombre de sol·licituds d’asil amb 9.060 per darrere de Madrid 33.871, Catalunya 9.614 i Andalusia 9.254.\nValència és la tercera província d’Espanya en nombre de sol·licituds d’asil amb 6.925, per darrere de Madrid 33.871 i Barcelona 7.994.\nAlacant i Castelló amb 1235 i 900 sol·licituds, incrementaren el nombre de sol·Licituds d’asil respecte a l’any anterior.\nFruit del tancament de fronteres a causa de la pandèmia, el nombre de sol·licituds d’asil va caure un 25% fins a les 88.000, mentre que el percentatge de resolucions favorables no va augmentar un àpex.\nCEAR destaca que l’índex de reconeixement de l’asil a Espanya segueix molt allunyat del 33% de mitjana europea.\nEl permís per raons humanitàries es va concedir a més de 40.000 persones, principalment d’origen veneçolà.\nLa Comissió Espanyola d’Ajuda al Refugiat (CEAR) lamenta que la taxa d’aprovació de sol·licituds d’asil tornarà a situar-se per segon any en el 5% durant 2020, mentre que el nombre total de peticions va descendir un 25% fins a les 88.762, enfront de les més de 118.000 de l’exercici anterior, d’acord amb la publicació “Más que Cifras” resumeix les principals dades d’asil del passat any. D’aquesta manera, CEAR lamenta que les autoritats espanyoles han tornat a defraudar a les persones que busquen refugi al nostre país, amb una de les taxes d’aprovació més baixes de la Unió Europea.\nAixí, el nombre de resolucions favorables a penes va superar les 5.700, amb 4.360 concessions d’estatut de refugiat i 1.398 de protecció subsidiària. Cal destacar com a element positiu els més de 40.000 casos concedits per raons humanitàries, en la seua pràctica totalitat a persones procedents de Veneçuela, amb alguna excepció a persones procedents d’Ucraïna, Colòmbia o el Perú.\n“El tancament de fronteres provocat pel coronavirus ha generat un important descens en les persones que han pogut arribar fins al nostre país per a demanar asil”, va destacar Paloma Favieres, portaveu de CEAR. “Estem molt preocupats per les milers de persones que s’han quedat atrapades per les restriccions de mobilitat provocades per la pandèmia, en països on la seua vida corre perill, sense poder accedir al dret d’asil”.\nAl mateix temps, en 2020 Espanya va resoldre la xifra més alta de peticions d’asil des que es tenen aquestes estadístiques, amb les va aconseguir reduir més d’un 20% els expedients per resoldre, per la qual cosa a l’inici de l’any el nombre de sol·licituds acumulades superava les 103.000. Des de CEAR celebren la tendència que els expedients puguen resoldre’s en els terminis legals i confia que es continuen reduint “el nombre de vides pendents d’una decisió, perquè les incerteses futures generen greus repercussions en les persones”. Però al mateix temps, adverteixen la seua preocupació perquè “aquesta agilitat no pot repercutir en la qualitat del procediment, que exigeix resolucions amb un estudi individualitzat, sense aplicar criteris estàndard segons nacionalitats, sinó garantint l’estudi de cada cas”.\nDe nou, les 5 primeres nacionalitats en sol·licitants d’asil són llatinoamericanes, amb Veneçuela i Colòmbia com a països destacats. A més, aquest últim acumula a més de la meitat de les denegacions realitzades. “Els orígens majoritaris de les persones sol·licitants d’asil és molt diferent al d’altres països de la UE a causa de les polítiques de visats aplicades per Espanya que continua exigint visat de trànsit a persones que fugen de Síria, Iemen o Palestina, entre altres, llocs on es viuen conflictes armats des de fa anys i als qui no obstant això el nostre país no ofereix oportunitat d’arribar per a buscar refugi”, va explicar Favieres.\nEn aqueix sentit, des de CEAR assenyalen que resulta “particularment preocupant” que el nombre de persones reassentades pel nostre país fóra tan sols de 363, enfront del compromís de 1.200 per a aqueix període, i insten que Espanya faça una aposta seriosa pel reassentament atés que és l’única via segura habilitada en aquests moments.\nTambé per a l’entitat crida l’atenció que a penes el 3% de les sol·licituds s’hagen presentat en llocs fronterers, Centres d’Internament Estranger (CIE), i a través d’extensions familiars en Ambaixades. “Darrere d’aquest mínim percentatge hi ha un incalculable sofriment, vulneracions de drets i fins i tot morts. Aqueix 3% significa que Espanya no ha permés en la pràctica sol·licitar asil en llocs que haurien evitat devolucions a països no segurs i que ha obligat les persones a posar en risc la seua vida en prendre rutes cada vegada més perillosa”, va declarar Favieres.\nFinalment, des de CEAR destaquen que, malgrat que les arribades a Canàries per la ruta Atlàntica superaren les 23.000, tan sols es van registrar menys de 4.000 peticions d’asil, i la majoria de persones de països no africans.\nIsabel, una refugiada sense refugi.\n“O ixes o t’omplim la boca de bales”. Isabel, una dona activista indígena colombiana, va patir totes les amenaces a la seua vida possible per part de narcotraficants. Va trobar rates mortes en el seu lloc de treball, va rebre amenaces dient que anava a morir eixe dia, va veure com mataven a una de les companyes de la seua associació, i es va trobar al seu fill a la porta de la seua casa després d’uns dies de segrest en els quals va ser obligat a drogar-se.\nTanmateix, res d’això va ser suficient perquè les autoritats espanyoles reconegueren el seu dret d’asil i la seua petició va ser rebutjada, unint-se a les més de 5.000 que el nostre país va denegar l’any passat a persones procedents de Colòmbia. Isabel parla amb el rostre tapat, i aqueix no és el seu vertader nom, perquè encara a Espanya tem les represàlies dels narcotraficants a la seua família o a companyes de la seua associació, dedicada a rehabilitar a joves addictes i protegir les dones obligades a prostituir-se.\nIsabel es va veure obligada a fugir del seu país per a salvar la seua vida de la mateixa manera que si hi haguera un conflicte armat. Espanya té una assignatura pendent, ha d’avançar en el reconeixement del dret d’asil en casos de persecució d’agents no estatals en aquells casos en els quals les persones no reben protecció efectiva per part de les seues autoritats, afirmen des de CEAR. “No sé què passarà, estic en una incertesa total. Només demane una oportunitat més de vida”, compte Isabel després de veure’s en situació irregular després del rebuig a la seua petició. Una vida que sap que ara mateix no és possible al seu país. “Si torne, estic morta”.\nEnllaç per accedir a més xifres i gràfiques: www.masquecifras.org


Calamars farcits d'albergínia i porro - Retalls de Cuina\nHome verdures Calamars farcits d'albergínia i porro\nAnna Pigarda / 15.4.15\nJa fa temps que segueixo el blog de Mercè, Destapant Cassoles, i participo en el seu repte mensual, del Blog al Plat. El mes passat el blog seleccionat va ser El fogons de pare, i jo vaig participar elegint una recepta de mandonguilles d'albergínia. Mercè va elegir els calamars farcits de porro i albergínia, i com sempre em queixo de que a casa guisem poc peix - sempre el fem a la planxa, inclosos els calamars, i excepcionalment al forn- just vaig decidir estrenar-me amb aquests calamars farcits. Es necessita una mica de temps però no són difícils de fer i el resultat paga la pena. I si no mireu la foto. Fa venir gana, oi?\nDoncs si us animeu, aquí teniu la llista d'ingredients:\n6 calamars grans\n200 grams de tomàquet triturat natural\nmitja culleradeta de pebre vermell\nuna dotzena d'avellanes\nPrimer farem les albergínies al forn; les tallem per la meitat i las fiquem al forn fins que estiguin toves; si les cuineu d'aquesta manera no cal que prèviament les deixeu amb sal per eliminar l'amargor de les albergínies. El temps variarà segons la mida de les albergínies però penseu que necessitareu mínim 30 minuts. Tan bon punt surtin del forn, les emboliqueu en paper d'alumini fins que es refredin; d'aquesta manera suaran i serà més fàcil treure'ls-hi la pell. Si us costa molt, podeu fer servir una cullera. Després, amb un ganivet, talleu-la en trossos ben petits.\nNetegem els calamars i donem la volta a la bossa, empenyent per la part de la cua cap en dintre. Si us costa molt no ho feu. He llegit en molts llocs que donant la volta a la bossa, aquesta es tanca i no surt el farcit. Realment es tanquen però una mica, per això jo he acabat fent servir un escuradents per tancar-los. També tallem les aletes i les potes en trossos ben petits.\nAnem a preparar el farcit dels calamars: tallem els porros ben fins i els saltegem en un paella, fins que estiguin tous; aleshores afegim les aletes i les potes dels calamars tallats ben petits i quan estiguin tendres, afegim la carn de les albergínies; mesclem bé els ingredients i condimentem amb sal i pebre blanc mòlt. Deixem que es refredi una mica el farcit abans d'omplir amb ell els calamars.\nEn un morter poseu les avellanes i les esmicoleu; després poseu els dos grans d'all tallats petits, una mica de julivert, les dues torrades també esmicolades i mescleu bé tots els ingredients.\nOmpliu els calamars, i els daureu una mica en una paella amb una mica d'oli; només una mica, volta i volta.\nEn una cassola, coem la ceba, tallada ben petita, fins que transparenti; després afegim el tomàquet triturat i mitja culleradeta de pebre vermell; remenem, afegint una mica de sal. Quan comenci la salsa a fer xup xup, aboqueu el vi i deixeu que evapori una mica. Després afegiu la picada i torneu a remenar. Aleshores poseu els calamars, i els mig cobriu amb aigua una mica tèbia. Remeneu una mica i tapeu la cassola, deixant-la a foc mig durant mig hora, removent de tant en tant l'interior per que no 'enganxi. Passat aquest temps, si veieu que la salsa és molt líquida, podeu treure els calamars i amb la cassola destapada, deixar que redueixi una mica el líquid.\nUs recomano que feu les albergínies al forn el dia abans; també podeu netejar els calamars el dia anterior, ja que porten feina i així no us haureu de passar tanta estona a la cuina el mateix dia, encara que el resultat s'ho val.\nLa Cuina de l'Olga 15 d’abril de 2015 a les 21:59\nI tant!!!! Mirant la foto i llegint la recepta......gana, gana!!!!\nAnna Pigarda 17 d’abril de 2015 a les 18:10\nMoooolta! Per això vaig fer la recepta quan la vaig veure al blog de la Mercè! Un petó!\nJulia 15 d’abril de 2015 a les 22:12\nQuina pinta estan per no deixar ni un bocinet.\nAnna Pigarda 17 d’abril de 2015 a les 18:11\nJa hi pots comptar! Una abraçada!\nAmblesmansalamassa 15 d’abril de 2015 a les 22:20\nQue bé quet'han quedat!! A mi m'encanten els calamars farcits, però mai havia vist aquesta versió, així que me l'apunto per a la propera!\nEns veiem, Clara\nMa mare sempre els havia fet farcits de carn, però aquest amb verdures estan molt bons!\nPalmira POM 16 d’abril de 2015 a les 9:41\nQuina gana!! Entren pels ulls, a casa tampoc guisem molt el peix, sempre planxa i forn. Però els calamars farcits m'encanten i si són amb verdures encara molt més!!!\nM'apunto la recepta pel cap de setmana que es necessita una mica de temps a la cuina!\nAnna Pigarda 17 d’abril de 2015 a les 18:12\nSí que necessites invertir una estona pero paga la pena! Un petó!\nJosepb.Menja de bacallà. 16 d’abril de 2015 a les 19:39\nÉs d'aquells plats, que quedes molt i molt bé.\nLa gana passa quant t'has menjat uns calamars amb aquestes dimensions.\nAnna Pigarda 17 d’abril de 2015 a les 18:13\nPetitons no ho eren, no, per compensar que estaven farcits de lleugeres verduretes!\nEva 17 d’abril de 2015 a les 15:59\nUauuu quina pintassa!! han d'estar boníssims, no pot ser de cap altra manera! Bon finde!\nAnna Pigarda 17 d’abril de 2015 a les 18:14\nA casa ha agradat molt. Són molt lleugers i la salsa està per sucar-hi pa!\nXicuina-Anna 17 d’abril de 2015 a les 20:19\nRenoi, per menjar-se tot el calamar i sucar-hi pa fins a deixar el plat ben net!! ;) també la vaig veure amb la Mercè i vaig pensar que algun dia la faria perquè el meu sogre de tant en tant pesca algun calamar! així que algun dia ho provo!! Ptons!\nRisotto de romesco


Setembre | 2010 | Records de Terrassa\nCRONOLOGIA – 2ª part (fins l’actualitat)\n1939, finals – el Cine Doré canvia el nom per Cine Dorado.\n1943, 14 d’octubre – Reformes amb nova sala al Catalunya (Sr. Joan Porta Puig).\n1944 – Torna el cinema al Centre Social Catòlic.\n1946, 21 de setembre – S’inaugura el cinema d’estrena al Salón Imperial.\nFinals dels 40 – Sessions de cine d’estiu al Cine Piscina, situat a la piscina municipal a Ca n’Aurell i també al pati del Centre Social Catòlic.\nFinals dels 40 – Inici del Cine-Club Cinema al Cafè Colom de la Plaça Vella.\n1951 – Es reforma el Teatre Recreo.\n1954 – Es reforma el Cine Catalunya.\nFinals dels 50 – Inauguració del petit Cine Iris de la carretera de Rellinars.\nFinals dels 50 – Programacions cinematogràfiques en diferents Centres Parroquials.\nFinals dels 50 – Inici del Cine-Fòrum de Joventuts Musicals.\n1960, 8 d’octubre – Inauguració del Cine Avenida, a l’avinguda de Barcelona – ca n’Anglada.\n1961, novembre – Inauguració cine-club del col·legi major Alfonso Sala.\n1962, setembre – Tanca el Cine Dorado pels greus d’anys causats per la riuada.\n1966 – Nou Cine-Fòrum d’Amics de les Arts i JJ.MM que s’han fusionat.\n1966, 2 3 de gener – Darrera sessió a l’antiga sala d’espectacles del Centre Social Catòlic.\n1967, 15 de juny – Inauguració del cine Arenas als Grups de Sant Llorenç.\n1967, 23 de setembre – Inauguració del Cine Regina i s’habilita El Socialet com a teatre.\n1970, 3 de juliol – Inauguració nou Cine-Teatre Principal.\n1970, 13 de juny – Tanca definitivament el Cine Dorado.\n1973, 25 d’octubre – Cine Club d’Amics de les Arts i JJ. MM. al Cine Regina.\nPrincipis dels 70 – Creació de la sala de cinema d’art i assaig anomenada Art-7 (Coro Vell).\nMitjans dels 70 – Primeres projeccions al Cine Sant Pedro (posteriorment Sala Crespi).\n1976, maig – Tanca el Cine Iris.\n1978, 18 de gener – Tanca el Cine Teatre Alegria.\n1978 – La sala Art-7 del Coro Vell es dedica a pel·lícules comercials.\n1979, setembre – Es reconverteix El Socialet en sala de cinema d’art i assaig.\n1980, maig – Es projecta la primera pel·lícula al Centre Cultural de Caixa Terrassa.\n1983, 27 de febrer Tanca el Cine Regina.\n1984, 2 de juny – Tanquen el Cine Avenida i el Cine Arenas.\n1985 – Tanca El Socialet.\n1985, 2 de juny – Tanquen el Cine Imperial i El Recreo.\n1986, 8 de juliol – El cine La Rambla tanca per obres.\n1986, 30 d’octubre – El cine La Rambla inaugura un multicine amb 3 sales.\n1991, 7 d’abril – El Principal tanca per obres.\n1991, 19 de juliol – S’inauguren les 2 sales del multicine Principal.\n1993, 3 de maig – Tanca el Catalunya per obres.\n1993, 16 de juliol – S’inauguren les 2 sales del multicine Catalunya.\n1998 – Inauguració de 24 sales de cinema per l’empresa AMC al Parc Vallès.\n1999 – El Cine Catalunya tanca i es ven a l’Ajuntament.\n2002 – Tanca el cine La Rambla.\n2004 – Inauguració de les 11 sales dels Cines Segle XXI.\n2007 – L’edifici del Principal passa a ser de l’ajuntament i s’inicia la construcció del nou Teatre.\nUs recordo que si teniu alguna dada nova que aportar sera ben rebuda, ja que ens ajudarà a completar aquesta cronologia.\nComençarem aquest recull de records sobre el cinema a Terrassa amb una cronologia (dividida en dues parts) dels fets més destacats en quan a la historia de les sales de cinema de la ciutat. Posteriorment parlarem de les diferents èpoques del cine a Terrassa i, per finalitzar, dedicarem un quants records a comentar petits records del cine de quan érem petits.\n1896, juliol – Projecció quadres dissolvents a la plaça d’Espanya.\n1897, 17 d’abril – Primera projecció d’una pel·lícula amb “Pantoscopio” al Teatre del Retiro.\n1898, març – Barraca de projecció “Metensmograf” al Passeig (Sr. Enrique Farrús).\n1899 – Barraca al centre de la ciutat i a Sant Pere (Sr. Polak).\n1899 – Barraca al Passeig amb el cinematògraf “Preswich” de Londres.\n1900, 18 de març – Sessions de cinema al Teatre Principal.\n1900 – Torna la barraca del Sr. Polak.\n1901, juliol – cinematògraf Martí al cafè Novedades i la cerveseria S.XX.\n1901, 11 d’agost – Barraca al Raval (Sr. Gaetano Galítzia).\n1902, 5 de juliol – Trasllat de la barraca al Passeig (Sr. Gaetano Galítzia).\n1902, 25,26 i 27 de juliol – Primeres projeccions al local de la “Joventut Catòlica”.\n1903, 23 d’octubre – Lentiplasticocromocoliserpentigraf al T. del Retiro.\n1904 – Cinematògraf Mary instal·lat als locals de la “Joventut Catòlica”.\n1904 – Cinematògraf del Sr. Estruch al “Circulo Tradicionista”.\n1904, 4 de setembre – Cine Internacional al Teatre del Retiro (Sr. G. Galítzia).\n1905 – Cinematògraf del Sr. Estruch en un local del carrer del Vall.\n1905, 25 de febrer – Cinema a la Sala Verdaguer – salo d’actes Joventut Catòlica.\n1906 – Es presenta al Teatre del Retiro el Cronomegáfono o fonògraf acoblat.\n1906, 21 d’abril – Sessions de la casa Lumiere al Teatre Principal.\n1906, 13 d’octubre – S’inaugura al Cafè Condal la sala d’espectacles i de cinema Ars Lucis.\n1907, 5 de gener – Sessions de cinematògraf a la Casa del Poble.\n1907, 8 de juny – Inauguració nou edifici Cine Alegria (Sr. G. Galítzia).\n1907, desembre – Tanca la sala Ars Lucis.\n1908 – Instal·lació del Cinematògraf Universal al T. del Retiro (Sr. Josep Domingo).\n1908, 25 de juliol – cinema a l’Escola Industrial.\n1909, 23 de gener – Sala Montserrat al Centre Social Catòlic.\n1910, 19 novembre – Cine Diorama al Teatre del Retiro (1r teló de boca amb anuncis).\n1910, 13 de novembre – Inauguració del “cinema instructiu” Col·legi Egarense (Sr. Abad).\n1911, 15 de desembre – Reforma modernista del Teatre Principal.\n1911, 26 d’octubre – Inauguració al 1er. Pis Cafè Condal del Cine Egara (Sr. Domingo).\n1912, 4 de maig – Inauguració del Cinematògrafo Moderno al Teatre del Retiro.\n1912, 18 de setembre – Inauguració de la sala El Recreo als jardins de la casa Ventalló.\n1914 – Es projecten les primeres pel·lícules per episodis.\n1915 – S’inaugura el “Salón Imperial” a la carretera de Matadepera.\n1916, 28 de març – Inauguració del Cine Catalunya (Sr. Pere Romaní Recasens).\n1917, 17 de novembre – Inauguració nou Cine Teatre Alegria (Sr. Humberto Galítzia).\n1928, 30 de desembre – Reformes al Catalunya (Sr. Gaetano Galítzia Laterza).\n1929, abril – 1ª projector de pel·lícules curtes parlades i amb so al Cine Teatre Alegria.\n1929, 23 d’octubre – Inauguració del Cinema Doré (empresa Gres).\n1930, 3 de gener – Primer equip sonor fix al Recreo (construït per l’empresa terrassenca Closa).\n1930 – L’empresa barcelonina Cinaes s’instal·la al Teatre del Retiro.\n1932, 25 de desembre – Amb el pretext d’una reforma es tanca el Teatre del Retiro.\n1935, 11 d’abril – Inauguració del Cinema La Rambla.\nAnys 30 – Cine-Club Avançada del POUM.\nSi teniu alguna dada nova que aportar ens pot ajudar a completar aquesta cronologia.


» Tour Papers d'esports\nLa última vegada que el Tour va passar a tocar de casa\nAfegit a Altres històries Data: jul. 8th, 2009 Comentaris tancats a La última vegada que el Tour va passar a tocar de casa\nLa meva ciutat, Calella (Maresme), està ben a prop de Barcelona, però la última vegada que el Tour de França hi va passar els corredors no anaven cap al sud, com faran demà, sinó cap al nord. Perquè l’últim cop que el Tour va passar per Calella no va ser en la famosa etapa que […]\nAfegit a Coses que penso Data: jul. 25th, 2008 Comentaris tancats a Paraules maleïdes\nQuarts de final, àrbitre, penals, contrarellotge. Aquestes paraules s’han associat directament en algun moment de la història a desfetes de l’esport espanyol. No sempre ha estat així, perquè no hi ha res que sigui etern, i les eliminatòries de quarts de final, els àrbitres, els penals i les contrarellotge han acabat portant també jornades de […]\nEl ciclisme està trist\nAfegit a Coses que penso Data: jul. 19th, 2008 Comentaris tancats a El ciclisme està trist\nEl món del ciclisme sembla que està trist perquè hi ha positius, però jo encara estaria més trist si no n’hi hagués. Si a la vida cal caçar els que maten o roben, en l’esport cal caçar els que fan trampes. I sempre hi haurà qui mati i robi, i, en l’esport, qui es dopi. […]\nAfegit a Coses que penso Data: jul. 6th, 2008 Comentaris tancats a Positius positius\nLa primera gran cita esportiva de l’estiu olímpic, l’Eurocopa de futbol, s’ha tancat sense cap resultat positiu en els controls antidopatge. O sigui, com sempre en el futbol, tot i que aquesta vegada s’han fet més controls i més exhaustius que mai. Que hi hagués hagut algun positiu hauria estat una sorpresa i més encara […]\nAquell Tour del 1998 (i 2)\nAfegit a Històries de dopatge Data: jul. 18th, 2007 Comentaris tancats a Aquell Tour del 1998 (i 2)\nEl final del Tour del 1998 va ser l’inici d’un llarg procés que s’acabaria el 22 de desembre del 2000 amb la sentència d’un cas que ocuparia 27 mesos d’instrucció, 5.806 folis, 10 acusats i 23 advocats, i que tindria el seguiment de 180 periodistes durant les tres setmanes que van durar les audiències. Dels […]\nAquell Tour del 1998 (1)\nAfegit a Històries de dopatge Data: jul. 11th, 2007 Comentaris tancats a Aquell Tour del 1998 (1)\nEl 8 de juliol del 1998 va començar a canviar la història del ciclisme modern. Aquell dia, tres dies abans de l’inici del Tour a Irlanda, la policia francesa va interceptar a la frontera entre França i Bèlgica un dels cuidadors de l’equip Festina, Willy Voet, amb un bon carregament de productes prohibits: 235 ampolles […]\nPedro Delgado, davant el Senat\nAfegit a Històries de dopatge Data: abr. 25th, 2007 Comentaris tancats a Pedro Delgado, davant el Senat\nLa sacsejada que va provocar l’escàndol de dopatge del Tour del 1998 va propiciar, entre altres coses, que a finals de l’any 1999 el Senat espanyol creés una ponència per estudiar aquest fenomen. Entre les persones que van anar a la cambra alta a donar el seu testimoni hi va haver el guanyador del Tour […]\nLa culpa no era de la grip, ni del pollastre ni de la salsa dels espaguetis\nAfegit a Històries de dopatge Data: oct. 11th, 2006 Comentaris tancats a La culpa no era de la grip, ni del pollastre ni de la salsa dels espaguetis\nEl Tour del 1991 ha quedat en la història del ciclisme com el primer dels cinc consecutius que va guanyar Miguel Indurain. Dintre de la història del dopatge, aquell Tour és el del cas PDM, l’abandonament de tots els components de l’equip holandès en la desena etapa de la cursa a causa d’una «misteriosa malaltia». […]\nAfegit a Coses que penso Data: jul. 16th, 2006 Comentaris tancats a De vacances\nEstar de vacances permet seguir els esdeveniments esportius d’una manera diferent que si ho fas treballant a la redacció. El Tour, els mítings d’atletisme, els entrenaments i les curses de motos i de fórmula 1 han omplert moltes hores de sillon-bowl d’aquests últims dies. Veure i, sobretot, escoltar les retransmissions de les diverses cadenes han […]\nEl 21è de la llista\nAfegit a Coses que penso Data: gen. 3rd, 2006 Comentaris tancats a El 21è de la llista\nLance Armstrong és en el lloc 21 de la classificació de millor esportista de l’any 2005 del diari esportiu francès L’Equipe. El primer lloc és per al tennista suís Roger Federer; el segon, per al pilot de motos italià Valentino Rossi, i el tercer, per al pilot de fórmula 1 espanyol Fernando Alonso. Per davant […]


No tinguem por. L'editorial d'Antoni Bassas (Antoni Bassas)\nNo tinguem por. L'editorial d'Antoni Bassas\nS’estavella un avió a qualsevol lloc del món i a tots se’ns encongeix l’estómac. Tots volem, tots tenim gent que estimem que vola. Però quan s’estavella un avió que ha sortit del Prat, aleshores sentim molt més que un calfred i ens esgarrifem pensant en si aquesta cruel loteria inversa ens hagués tocat de prop.\nLa tragèdia de l’Airbus de Germanwings ha repartit el dol per Llinars del Vallès, Mataró, Cornellà de Terri, Banyoles, Sant Just Desvern, Sant Cugat, Barberà del Vallès, Barcelona… Setze alumnes d’un institut alemany que tornaven d’un intercanvi, els executius que anaven a la fira de Düsseldorf, els turistes alemanys que tornaven a casa… Les històries que vostès ja saben que han devastat el cercle més pròxim de 150 persones.\nAvui, a la crònica que Albert Om ha firmat des dels Alps, des del poble on surten els equips de rescat, hi ha una frase de Josep Ramoneda, que diumenge, parlant de l’atemptat de Tunísia, va escriure. “No hi havia cap motiu perquè els toqués a ells i no a uns altres, per això costa tant d’entendre”. Om escrivia això des d’aquí, des d’aquesta esplanada a les fosques que mostra la càmera de l’ARA amb Jordi Castellano. Diu l’Albert: “Són les nou del vespre, els helicòpters han deixat de volar. Intento mirar més enllà de les muntanyes, però ja no es veu res”. I si hi hagués pogut veure en la foscor, només hauria vist miques.\nA la consternació s’hi afegeix el misteri. Per què va caure l’avió? Per què va caure un avió pilotat per un comandant amb més de 10.000 hores de vol? Per què va estar caient l’Airbus, sostingudament, durant 8 minuts, sense emetre cap senyal d’alarma? No en tenim les respostes, i si ens costa d’acceptar la tragèdia, més difícil se’ns fa acceptar una tragèdia sense perquès.\nPerò tenim el què, ha caigut un avió i han mort 150 persones. Sobre l’aviació, em sembla que no cal insistir-hi gaire, perquè les xifres són clares: volar en avió, avui en dia, és extremament segur. Arnold Barnett, professor d’estadística del MIT, als Estats Units, diu que als països desenvolupats, la probabilitat de morir en un accident aeri és al voltant d'una entre 25 milions per vol, i afegeix: “Un nen en un aeroport britànic té més probabilitat d'arribar a ser primer ministre, guanyar una medalla d'or olímpica o rebre el premi Nobel de física que de morir-se a l'avió al qual està a punt de pujar".\nFins i tot als països menys desenvolupats, la probabilitat de morir en un vol és al voltant d'una entre 750.000. Però els accidents aeris fan molt de soroll. Barnett, paral·lelament, va analitzar les portades del “New York Times” i va descobrir que la cobertura que es dedicava als accidents d'aviació era 1.500 vegades més gran que la que es dedica als accidents de carretera, i 6.000 vegades més gran que la cobertura que es dedica al càncer, la segona causa de mort als Estats Units després dels atacs de cor.\nPer aquest cantó, doncs, no tinguem por. I pel que fa a la mort, és part de la vida. És una lliçó que costa de pair, sobretot com més jove s’és. Penso en els estudiants de 4t d’ESO de Llinars. I malgrat tot, no hi ha manera més adulta i més lliure de viure que entendre les limitacions de la vida, mentre consolem els que ploren.


*-·*Kazuyo Blog*·-*: Kirishima Ayato\nPublicado por Kazuyo en 11:46\nEudald 3 de octubre de 2014, 11:50\nWow, els teus dibuixos son fenomenals! O.O Dius que t'ha quedat malament perquè ho has fet de mala gana (no ho poso pas en dubte) però t'ha quedat molt que però molt bé. Continua així, estic segur que arribaràs lluny! ;)\nPD: Et va agradar l'opening de TK en subcatalà? A mi l'ending no m'agrada tant però suposo que també el subtitularé i el pujaré.


Les darreres creacions d’Arranz-Bravo a Benedormiens | Bonart\nLes darreres creacions d’Arranz-Bravo a Benedormiens\nEl Castell de Benedormiens de Castell d’Aro acull, del 4 d’agost al 16 de setembre d’enguany, l’exposició 2018, que com indica el títol recull les creacions pictòriques més recents d’Arranz-Bravo. La mostra és la quarta de l’any al castell i la sisena del cicle d’exposicions al municipi, que s’estén també al Parc dels Estanys i a la Masia Bas de Platja d’Aro. La inauguració és dissabte 4 d’agost (20 h), moment en que també es presentarà el catàleg commemoratiu editat per l’Ajuntament. La mostra està organitzada per la regidoria de Cultura i se’n pot gaudir lliurament, de dimarts a divendres (18-21 h) i els caps de setmana i festius (11-13 h i 18-21 h). Simultàniament, es podrà visitar, a la planta superior del castell, l’espai expositiu permanent on hi ha una selecció del Fons Municipal d’Art, configurat per obres que donen testimoni dels artistes que hi han exposat durant més de tres dècades.\nDurant la seva llarga carrera artística Arranz-Bravo ha exposat les seves pintures, dibuixos i escultures a múltiples institucions d’arreu del món com el Museu Reina Sofía de Madrid, Biennal de Venècia, Museu d’Art Modern de São Paulo, Brasil o Palau Robert de Barcelona. Però també ha intervingut en molts altres mitjans: llibres il·lustrats, obres de teatre, pel·lícules i col·laboracions amb poetes. Els seus murals i escultures s’escampen pel paisatge urbà a Barcelona i als seus voltants, i per exemple la seva famosa fàbrica Tipel a Parets del Vallès (en una col·laboració amb Rafael Bartolozzi de 1968-69) s’ha convertit en un emplaçament icònic. Obres públiques més recents com El Pont de la Llibertat i L’Acollidora, es poden veure a L’Hospitalet de Llobregat.\nArranz-Bravo continua actualment desenvolupant una intensa carrera internacional, com ho mostren les seves exposicions més recents a galeries de Shangai, Nova York, San Francisco o a l’Institut Cervantes de Moscou. El 2009 va inaugurar la Fundació Arranz-Bravo, un espai d’art contemporani dins el recinte del Tecla Sala de L’Hospitalet de Llobregat, que té el doble objectiu de difondre l’obra de l’artista i estimular la jove creació contemporània. La seva obra forma part de les col·leccions del Museu Nacional Centre d’Art Reina Sofía, Madrid; Museu Nacional d’Art de Catalunya, Barcelona; Museu d’Art Contemporani de Barcelona, Barcelona; Fundació Carmen & Lluís Bassat, Mataró; Museu de Belles Arts, Sevilla; Fundació “la Caixa”, Barcelona; Museu d’Art Contemporani, Vilafamés; Museu de Belles Arts, Vitòria-Gasteiz; Museu de L’Hospitalet, L’Hospitalet de Llobregat; State Tretyakov Gallery, Moscou; Getty Collection, Londres; Museu Reial de Belles Arts de Bèlgica, Brussel·les; Dutch National Opera House, Amsterdam; Haus der Kunst, Munich; Museu Olímpic, Lausana; The Buhl Foundation, Nova York.\nL’Ajuntament de Castell-Platja d’Aro ha programat per a aquest any un global de 15 exposicions. D’aquestes, 13 estan vinculades a les arts plàstiques i dues més a la cultura popular: el concurs de conjunts florals tot coincidint amb la diada de sant Isidre Llaurador (maig) i el cicle de Nadal amb col·lectives amb temàtiques pròpies de l’època (desembre). Les primeres mostres al Castell de Benedormiens han estat una retrospectiva d’Ana Lench, Dansa gaudiniana amb pintures d’Alba Roqueta, i Una vida compartida amb escultura de Rosa Serra i pintura de Xavier Carbonell. Just després de l’exposició d’Arranz-Bravo, serà el torn de la proposta fotogràfica Keep it wild de Patricia de Solagues (del 22 de setembre al 21 d’octubre) i, darrerament, la simultània de Joan Raset, pintura i Vincenzo Carmenati, escultura (del 27 d’octubre al 25 de novembre).\nParal·lelament, el Parc dels Estanys de Platja d’Aro, acull aquest any dues mostres d’escultura de gran format a l’aire lliure, en un l’entorn de 150.000 m2 d’atractiu turístic, naturalista i cultural, on hi són compatibles la visita pedagògica i artística amb una diversitat biològica que recupera els hàbitats i els ambients originals de la zona. Fins al passat 29 de juliol hi havia exposades d’obres de Rosa Serra, i partir de l’11 d’agost i fins a gener de 2019 ho faran una quinzena de peces de Manel Àlvarez. Darrerament, l’espai cultural de la Masia Bas de Platja d’Aro va iniciar programació amb un recull d’obres dels alumnes de l’Escola Municipal d’Art del curs 2017-2018; i ha tingut continuïtat amb la proposta Desig, una col·lectiva internacional d’art modern contemporani que es pot visitar fins 2 de setembre. En prendrà el relleu una mostra del Museu Derbi -col·lecció particular de J. Pujolar- (del 15 de setembre al 7 d’octubre) i a final d’any, una selecció del Fons Municipal d’Art (del 22 de desembre de 2018 al 6 de gener de 2019).